Likumprojekta

**„Grozījumi likumā “Par nodokļiem un nodevām”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta “Grozījumi likumā “Par nodokļiem un nodevām”” (turpmāk- Likumprojekts) mērķis ir uzlabot nodokļu administrēšanas procesa regulējumu cīņai pret izvairīšanos no nodokļu nomaksas digitālās ekonomikas jomā.  Likumprojekts paredz:   * uzlabot Valsts ieņēmumu dienestam (turpmāk – VID) pieejamību informācijai, kas saistīta ar saimniecisko darbību digitālās ekonomikas jomā; * pilnveidot regulējumu par domēna vārda atslēgšanu. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts izstrādāts pēc Finanšu ministrijas iniciatīvas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ekonomikas strauja digitalizācija atstāj ietekmi praktiski uz visām sabiedrības jomām. No 2008.gada līdz 2016.gadam piecu pasaulē lielāko elektroniskās komercijas uzņēmumu ienākumi palielinājās vidēji par 32% gadā. Tajā pašā periodā mazumtirdzniecības uzņēmumu nozares pieaugums visā Eiropas Savienībā bija vidēji 1% gadā.[[1]](#footnote-1) Ekonomikas digitalizācija ir novērojama arī Latvijā, un arvien vairāk darījumu notiek, izmantojot tīmekļa vietnes un mobilās lietotnes. Ņemot vērā, ka tradicionālās nodokļu administrēšanas metodes ne vienmēr ir pietiekami efektīvas digitālās ekonomikas jomā, nodokļu administrēšanas procesā nepieciešams stiprināt metodes un regulējumu, kas ir piemērots nodokļu nomaksas kontrolei nodokļu maksātājiem, kas gūst ienākumu, piedāvājot preci vai pakalpojumus internetā.  2017.gada 1.janvārī spēkā stājās grozījumi likumā “Par nodokļiem un nodevām” (turpmāk – Likums), ieviešot nodokļu administrēšanas procesā mehānismus cīņai pret izvairīšanos no nodokļu nomaksas digitālās ekonomikas jomā. Minētie grozījumi tiek piemēroti VID darba ikdienā, kā rezultātā tiek mazināta ēnu ekonomika digitālās komercijas jomā. Ņemot vērā uzkrāto pieredzi un konstatētos saimnieciskās darbības modeļus praksē, tika izstrādāts Likumprojekts, ar kuru paredzēts uzlabot esošo regulējumu, kā arī noteikt jaunus nodokļu administrēšanas pasākumu veidus.  **Precizēta termina “struktūrvienība” definīcija**  Likuma 1.panta 24.punktā ir noteikts, ka struktūrvienība ir juridiskās personas vai uz līguma vai norunas pamata izveidotu fizisko un juridisko personu grupu vai to pārstāvju (citas personas) teritoriāli nošķirta saimnieciska vienība, kuras atrašanās vietā tiek veikta saimnieciskā darbība Latvijas Republikā vai ārpus tās. Struktūrvienībai nav juridiskās personas statusa. Par struktūrvienību uzskata arī tīmekļa vietni vai mobilo lietotni, kurā ir izvietotas preču vai pakalpojumu tirdzniecības un pasūtījumu pieņemšanas vai komplektēšanas sistēmas, pasūtījumu sistēma vai norēķinu sistēma.  Informatīvās tīmekļa vietnes, kuras neatbilst struktūrvienības definīcijai, bieži piedāvā izvietot reklāmas, tādējādi tīmekļa vietne arī tiek izmantota ienākumu gūšanai, t.i, saimnieciskajai darbībai.  Turklāt VID kontroles pasākumu laikā ir identificējis maz apmeklētas tīmekļa vietnes, kas piedāvā izvietot reklāmas par maksu, kas nesamērīgi pārsniedz populāru ziņu portālu reklāmu izmaksas. Parasti digitālās komercijas jomā maksa par šāda veida pakalpojumu tiek noteikta, balstoties uz kādu objektīvu kritēriju, piemēram, atkarībā no “klikšķu skaita”, reklāmas parādīšanās reižu skaita vai veikto pirkumu skaita.[[2]](#footnote-2) Taču vairākos VID konstatētajos riska gadījumos internetā par tīmekļa vietnēm nav atrasti statistiskie dati (apmeklētāju skaits, popularitāte) vai tīmekļa vietņu apmeklētāju skaits ir ļoti mazs, līdz ar to nav skaidrs reklāmas ievietošanas lietderīgums. Secināts, ka līdzīgas tīmekļa vietnes varētu tikt izveidotas ar mērķi radīt iespaidu par darījumiem (reklāmas izvietošanu), lai “pakalpojuma saņēmējs” varētu iekļaut izmaksās un atskaitīt priekšnodokli par reklāmu internetā. Izvērtējot šādu tīmekļa vietņu minimālo popularitāti, secināms, ka reklāmas kampaņas mērķis (preces vai uzņēmuma popularizēšana) nevar būt sasniegts.  Ņemot vērā Likuma 1.panta 24.punktā noteikto struktūrvienības definīciju, pašlaik minēto tīmekļa vietņu turētājiem (īpašniekiem) nav pienākums reģistrēt tīmekļa vietni kā struktūrvienību. Tādējādi VID rīcībā esošā informācija par šādu tīmekļa vietņu saimniecisko darbību ir nepilnīga, kas apgrūtina riska analīzes veikšanu.  Līdz ar to ir nepieciešams papildināt termina “struktūrvienība” definīciju, nosakot, ka struktūrvienība ir arī tīmekļa vietne, kurā tiek veikta cita veida (attiecībā pret šobrīd Likumā uzskaitītajām struktūrvienības pazīmēm) saimnieciskā darbība, kuras rezultātā tiek gūti ieņēmumi. Vienlaikus jāņem vērā, ka grozījuma mērķis nav atzīt par struktūrvienībām tīmekļa vietnes, kuras nodokļu maksātāji uztur vienīgi mārketinga un informatīvajiem nolūkiem, šajās tīmekļa vietnēs tieši neveicot saimniecisko darbību.  **Paredzēts pienākums nodokļu maksātājiem informēt VID par to maksājumu kontiem ārvalstu maksājumu iestādē**  Likuma 15.panta trešās daļas 9.punkts konkrētiem nodokļu maksātājiem uzliek pienākumu deklarēt VID ārvalstīs atvērtos pieprasījuma noguldījumu kontus 30 dienu laikā pēc to atvēršanas.  No Kredītiestāžu likuma 1.panta 6.punktā un 67.panta pirmās daļas 1.punktā noteiktā izriet, ka pieprasījuma noguldījuma konts ir naudas līdzekļu glabāšana kredītiestādes kontā noteiktu vai nenoteiktu laiku ar vai bez procentiem ar pienākumu izmaksāt tos pēc pieprasījuma.  VID regulāri saņem jautājumus par 15.panta trešās daļas 9.punkta piemērošanu dažādās maksājumu sistēmās atvērtajiem kontiem (piemēram, Paysera, u.c.).  Turklāt VID nodokļu maksātāju kontroles pasākumu laikā konstatē gadījumus, kad komersanti, kuriem dažādu iemeslu dēļ ir ierobežotas izmaksu operācijas kredītiestāžu norēķinu kontos, darījumiem ar šaubīgajiem darījuma partneriem izmanto maksājumu kontus maksājumu iestādēs un elektroniskās naudas iestādēs (piemēram, Paysera, vai līdzīgās), turklāt šos kontus nedeklarē VID, norādot, ka maksājumu konti maksājumu iestādēs un elektroniskās naudas iestādēs neatbilst Likuma 15.panta trešās daļas 9.punkta prasībām, proti, tie nav kredītiestādēs atvērtie konti.  Ņemot vērā, ka maksājumu kontu ārvalsts maksājumu iestādē vai ārvalsts elektroniskās naudas iestādē fiziskā persona, ja tā ir darba devējs, komercsabiedrība, kooperatīvā sabiedrība un cita privāto tiesību juridiskā persona, var izmantot darījumu (arī nedeklarēto) nodrošināšanai, līdz ar to ārvalstīs atvērtie maksājumu konti ārvalsts maksājumu iestādē vai ārvalsts elektroniskās naudas iestādē būtu deklarējami VID. Tādējādi ir nepieciešams grozīt Likuma 15.panta trešās daļas 9.punktu, precizējot redakciju tādā veidā, lai iekļautu arī ārvalstu maksājumu iestādēs vai ārvalstu elektroniskās naudas iestādēs atvērtos kontus.  **Regulējuma par informācijas pieejamību saistībā ar internetā veiktajiem darījumiem pilnveidošana**  *Interneta sludinājumu ievietošanas pakalpojumu sniedzēji*  Likuma 15.panta sestajā daļā noteikts, ka interneta sludinājumu ievietošanas pakalpojuma sniedzējam pēc VID pieprasījuma saņemšanas ir pienākums sniegt tā rīcībā esošo informāciju par nodokļu maksātājiem, kuri, izmantojot interneta sludinājumu ievietošanas pakalpojumus, izvietojuši sludinājumus, un par to izvietotajiem sludinājumiem.  Interneta sludinājumu ievietošanas pakalpojuma sniedzējs nevar noteikt, kurš no sludinājuma ievietotājiem ir nodokļu maksātājs un kurš nav nodokļu maksātājs. Interneta sludinājumu ievietošanas pakalpojuma sniedzēja rīcībā ir informācija par izvietotajiem sludinājumiem un to ievietotājiem (iesniedzējiem). Līdz ar to ir nepieciešams precizēt Likuma 15.panta sestajā daļā noteikto, nelietojot terminu “nodokļu maksātājs”.  Savukārt, ievērojot apstākli, ka atsevišķos gadījumos informācijas pieprasīšana var tikt uzskatīta par administratīvo aktu Administratīvā procesa likuma izpratnē, lai nodrošinātu savlaicīgu informācijas nodošanu VID un nepieļautu situāciju, ka tiek kavēta nodokļu administrēšanai būtiskas informācijas nodošana VID, nepieciešams noteikt, ka VID informācijas pieprasījuma apstrīdēšana vai pārsūdzēšana neaptur tā darbību.  *Mobilās lietotnes pakalpojumu sniedzēji un interneta vai tiešsaistes tirdzniecības vietas pakalpojumu sniedzēji*  Likuma 15.panta astotajā daļā noteikts, ka mobilās lietotnes pakalpojumu sniedzējam un interneta vai tiešsaistes tirdzniecības vietas pakalpojumu sniedzējam, ar kura starpniecību nodokļu maksātāji piedāvā preces vai pakalpojumus, pēc VID pieprasījuma saņemšanas ir pienākums sniegt savā rīcībā esošo informāciju par nodokļu maksātājiem, kuri piedāvā preces vai pakalpojumus, izmantojot tā pakalpojumus, kā arī to rīcībā esošu informāciju par nodokļu maksātāja piedāvātajām precēm vai pakalpojumiem.  Arī mobilās lietotnes pakalpojumu sniedzējam un interneta vai tiešsaistes tirdzniecības vietas pakalpojumu sniedzējam, ar kura starpniecību nodokļu maksātāji piedāvā preces, var būt apgrūtinoši noteikt, kurš ir nodokļu maksātājs un kurš nav nodokļu maksātājs. Līdz ar to ir nepieciešams precizēt Likuma 15.panta astotajā daļā noteikto, nelietojot terminu “nodokļu maksātājs”.  Savukārt, lai nodrošinātu tiesiskā regulējuma efektivitāti, nepieciešams noteikt, ka VID informācijas pieprasījuma apstrīdēšana vai pārsūdzēšana neaptur tā darbību.  *Uzlabots regulējums informācijas pieejamībai VID, kas saistīta ar maksājumu pakalpojumiem, tajā skaitā, kredītiestāžu rīcībā esošajai informācijai par ārvalsts komersantiem veiktajiem maksājumiem*  Likuma 15.panta septītajā daļā noteikts, ka maksājumu pakalpojumu sniedzējam pēc VID pieprasījuma saņemšanas ir pienākums sniegt informāciju par darījumiem, kuri veikti, izmantojot šā maksājumu pakalpojumu sniedzēja pakalpojumus.  VID, piemērojot Likuma 15.panta septīto daļu, ir identificējis komersantus, kuri veic maksājumu karšu darījumu apstrādi, bet neatbilst maksājumu pakalpojuma sniedzēja definīcijai Maksājumu pakalpojumu un elektroniskās naudas likuma 1.panta 1.punkta un 27.panta izpratnē. Tāpat VID ir identificējis tādus tehnisko pakalpojumu sniedzējus, kuru rīcībā ir informācija par darījumiem, kuri veikti, izmantojot šā pakalpojumu sniedzēja pakalpojumus.  Maksājumu pakalpojumu un elektroniskās naudas likuma 1.panta 22.punkta “c” apakšpunktā noteikts, ka elektroniskā nauda ir elektroniskā ierīcē (viedkartē vai datora atmiņā) glabāta monetārā vērtība, kura izmantojama kā maksāšanas līdzeklis un kuru pieņem fiziskā vai juridiskā persona, kas nav elektroniskās naudas emitents.  Turklāt aizvien vairāk komersantu izvēlas veikt norēķinus elektroniskajā naudā, savukārt VID nav iespējams iegūt informāciju no Maksājumu pakalpojumu un elektroniskās naudas likuma 1.panta 2.1 punktā minētajām elektroniskās naudas iestādēm par to rīcībā esošajiem vai glabātajiem cita nodokļu maksātāja saimnieciskās darbības datiem. VID rīcībā esošie dati liecina, ka komersantu norēķini elektroniskajā naudā var liecināt par komersantu vēlmi nedeklarēt ieņēmumus, tādējādi izvairoties no nodokļu nomaksas.  Līdz ar to, lai VID varētu identificēt nereģistrētu saimniecisko darbību un iegūtu informāciju par uzņēmumu slēptiem ienākumiem, ir nepieciešams noteikt pienākumu maksājumu karšu datu apstrādes pakalpojuma sniedzējam, elektroniskās naudas iestādei un citam tehniskā pakalpojuma sniedzējam izsniegt nodokļu administrācijai to rīcībā esošos vai glabātos cita nodokļu maksātāja saimnieciskās darbības datus.  Tādējādi ir nepieciešams papildināt Likuma 15.panta septīto daļu, nosakot VID tiesības pieprasīt informāciju arī no maksājumu karšu darījumu apstrādes pakalpojuma sniedzējiem, elektroniskās naudas iestādēm un tādiem tehnisko pakalpojumu sniedzējiem, kuru rīcībā ir informācija par darījumiem, kuri veikti, izmantojot šā pakalpojumu sniedzēja pakalpojumus.  Pievienotās vērtības nodokļa likuma 60.panta otrās daļas 1. un 2.punktā noteikts, ka preču tālpārdošanas darījumos citas dalībvalsts nodokļa maksātājs reģistrējas Valsts ieņēmumu dienesta pievienotās vērtības nodokļa maksātāju reģistrā:  1) 30 dienu laikā no brīža, kad preču piegāžu kopējā vērtība iepriekšējā vai kārtējā kalendāra gadā ir sasniegusi vai pārsniegusi 35 000 euro;  2) pirms darījuma veikšanas, ja piegādā preces, kurām iekšzemē piemēro akcīzes nodokli, neatkarīgi no piegādāto akcīzes preču vērtības.  No Pievienotās vērtības nodokļa likuma 60.panta otrās daļas 1. punktā noteiktā izriet, ja ārvalstnieks uz Latviju gala patērētājam ir piegādājis preces, kuru kopējā vērtība iepriekšējā vai kārtējā kalendāra gadā ir pārsniegusi 35 000 euro, tad ārvalstniekam Latvijā jāreģistrējas pievienotās vērtības nodokļa reģistrā un Latvijā jāmaksā pievienotās vērtības nodoklis.  VID ir identificējis vairāk kā 20 ārvalstu tīmekļa vietnes (Interneta veikali, kas nav platformas, kā ebay, amazon, aliexpress u.c.), kuru īpašnieki regulāri piegādā preces Latvijas iedzīvotājiem un kuriem, iespējams, saskaņā ar Pievienotās vērtības nodokļa likuma 60.panta otrās daļas 1. un 2.punktu ir pienākums reģistrēties pievienotās vērtības nodokļa maksātāju reģistrā.  Saskaņā ar VID rīcībā esošo informāciju starp Latvijas iedzīvotāju top 10 iecienītākajām ārvalstu e-komercijas lapām, vismaz vienai Latvijā būtu jāmaksā pievienotās vērtības nodoklis, jo šajā lapā tiek veikti aptuveni 10% no visiem pirkumiem ārvalstu e-komercijas lapās. Tomēr pievienotās vērtības nodoklis Latvijā nav samaksāts, tādējādi radot valsts budžetam ievērojamus zaudējumus.  VID rīcībā nav informācijas par ārvalstu uzņēmumu piegādāto preču kopējo vērtību uz Latviju. Turklāt šādu informāciju VID nevar iegūt no pasta komersantiem, jo ārvalstu komersanti iekasē naudu brīdī, kad pasūtījums tiek veikts, un neizmanto samaksu piegādes brīdī (pēcmaksu). Savukārt uz pakām norādītā vērtība neatbilst patiesajai vērtībai, vai arī tā nemaz nav norādīta. Līdz ar to šādu nepilnīgu informāciju VID nevar izmantot nodokļu aprēķina vajadzībām.  Tāpat VID ir konstatējis gadījumus, kad uzņēmums reģistrēts vienā valstī (piemēram Lielbritānijā), bet norēķinu konts ir citā valstī (piemēram, Lietuvā), savukārt tīmekļa vietnes ir latviešu un krievu valodās, bet norādītie tālruņi pieder Latvijas mobilo operatoru klientiem. Tādējādi secināms, ka šādas tīmekļa vietnes galvenokārt darbojas Latvijas ekonomiskajā zonā, tomēr izvairās no nodokļu nomaksas Latvijā. VID esošā regulējuma ietvaros nevar iegūt informāciju par šādu tīmekļa vietņu apgrozījumu Latvijas ekonomiskajā vidē.  Ņemot vērā esošo starptautiskās administratīvās sadarbības sistēmu, lai VID varētu pieprasīt informāciju no ārvalsts nodokļu administrācijas par ārvalsts komersanta darījumu vērtību Latvijā, VID ir pienākums nodrošināt pierādījumus par iespējamo nodokļu nemaksāšanu Latvijā. Savukārt vienīgais veids, kādā iegūt minētos pierādījumus, ir iegūt informāciju no kredītiestādēm par no Latvijas attiecīgajiem ārvalsts komersantiem veikto darījumu apjomu.  Ievērojot Likuma 23.panta regulējumu, VID ir tiesības nodokļu revīzijas (audita) rezultātā precizēt nodokļu apmērus un uzlikt soda naudu triju gadu laikā pēc normatīvajos aktos noteiktā nodokļa maksāšanas termiņa. Pievienotās vērtības nodokļa likuma 60.panta otrās daļas 1.punktā noteikts, ka preču tālpārdošanas darījumos citas dalībvalsts nodokļa maksātājs reģistrējas Valsts ieņēmumu dienesta pievienotās vērtības nodokļa maksātāju reģistrā 30 dienu laikā no brīža, kad preču piegāžu kopējā vērtība iepriekšējā vai kārtējā kalendāra gadā ir sasniegusi vai pārsniegusi 35 000 euro. Tādējādi, lai VID varētu precizēt pievienotās vērtības nodokļa aprēķinu par iepriekšējiem trim gadiem, VID ir jāiegūst pierādījumi, ka nodokļu maksātāja preču piegāžu kopējā vērtība iepriekšējā vai kārtējā kalendāra gadā (periodā pirms iepriekšējiem trim gadiem) ir sasniegusi vai pārsniegusi 35 000 euro.  Līdz ar to VID ir jāiegūst pierādījumi par četriem kalendārajiem gadiem.  Ievērojot minēto, nepieciešams veikt grozījumu, paredzot VID tiesības pieprasīt no kredītiestādēm informāciju par maksājumiem no kredītiestādē atvērtajiem kontiem ārvalstu tirgotājam par periodu, kas nav ilgāks par četriem kalendārajiem gadiem no pieprasījuma iesniegšanas brīža.  Likumprojektā ietvertais regulējums atbilst arī Ekonomiskās Sadarbības un Attīstības Organizācijas 2018.gada 16.marta ziņojuma “Nodokļu izaicinājumi, kas izriet no digitalizācijas – 2018.gada starpziņojums” (turpmāk – OECD 2018.gada ziņojums)[[3]](#footnote-3) 7.nodaļā ietvertajām rekomendācijām. OECD 2018.gada ziņojumā ir norādīts, ka nodokļu administrēšanu apgrūtina apstāklis, ka nodokļu administrācijām nav pieejama informācija kas saistīta ar saimniecisko darbību, kas tiek veikta, izmantojot tiešsaistes platformas (informācija, kas nepieciešama nodokļu maksātāju identificēšanai, kā arī šo nodokļu maksātāju darījumu apjoms). Tiek minēts, ka svarīgs solis nodokļu administrēšanas uzlabošanai minētajā jomā būtu uzlabot informācijas pieejamību nodokļu administrācijai. Turklāt ir norādīts, ka viens no subjektiem, kura rīcībā ir nodokļu administrēšanai būtiska informācija, ir trešās personas, kuru rīcībā ir informācija par veiktajiem maksājumiem, piemēram, maksājumu pakalpojumu sniedzēji. Ir norādīts, ka tiesiskā regulējuma ieviešana, paredzot trešajām personām pienākumu sniegt nodokļu administrācijai informāciju par minēto personu rīcībā esošo informāciju par saimniecisko darbību, kas veikta, izmantojot tiešsaistes platformu, uzlabotu nodokļu administrēšanas procesu un veicinātu labprātīgu nodokļu nomaksu, kā arī ļautu nodokļu administrācijai efektīvāk atlasīt gadījumus, kuros būtu jāveic nodokļu kontroles pasākumus.  Likumprojektā ietvertais regulējums par informācijas par darījumiem sniegšanu VID atbilst arī starptautiskajai praksei.  Tā, piemēram:   * Somijas tiesiskais regulējums paredz nodokļu administrācijai tiesības iegūt datus no personas par šīs personas rīcībā esošiem trešās personas datiem, tajā skaitā, datiem par trešās personas identitāti, kontiem, veiktajiem darījumiem u.c. Izmantojot minēto regulējumu, Somijas nodokļu administrācija iegūst datus par kredītkaršu un debetkaršu maksājumiem, lai identificētu distances tirgotājus, kuri nav izpildījuši pienākumu reģistrēties pievienotās vērtības nodokļa maksātāju reģistrā un maksāt nodokli. Analizējot iegūtos datus par liela maksājumu daudzuma veikšanu uz vieniem un tiem pašiem kontiem nezināmai personai, Somijas nodokļu administrācija uz 2017.gadu identificēja 188 distances tirgotājus, kuri nesamaksā valstij pievienotās vērtības nodokli 12 miljonu euro apmērā. * Lielbritānijas nodokļu administrācija iegūst kredītkaršu un debetkaršu informāciju, lai to izmantotu cīņai pret izvairīšanos no nodokļu nomaksas un konstatētu nedeklarētus ienākumus. Šādā veidā iegūto lielo datu analīze, salīdzinot nodokļu maksātāju deklarēto ienākumu ar nozares kopējiem datiem, ļauj identificēt nodokļu nemaksāšanas riskus. Uz 2016.gada novembri šādā veidā iegūtu datu rezultātā Lielbritānijas nodokļu administrācija budžetā papildus iekasēja 35 miljonus mārciņu.   *Informācijas iegūšana, kas ir pasta komersantu rīcībā*  Likuma “Par Valsts ieņēmumu dienestu” 8.panta 1. un 8.punktā noteikts, ka VID uzdevumi nodokļu (nodevu) administrēšanā ir noteikti Likumā (18.pants). Papildus tiem VID uzskaita un reģistrē nodokļu maksātājus un ar nodokļiem apliekamos objektus un, lai izpildītu šajā pantā noteiktos uzdevumus, seko jebkuru juridisko un fizisko personu saimnieciskajai un finansiālajai darbībai.  Likuma 15.panta sestajā, septītajā un astotajā daļā ir noteikti konkrēti subjekti, kuriem pēc VID pieprasījuma saņemšanas ir pienākums sniegt tā rīcībā esošo informāciju par trešo personu veikto saimniecisko darbību.  Starp šiem subjektiem nav pasta komersantu, kuru rīcībā ir informācija par personām, kas, izmantojot pasta komersanta pakalpojumus, veic saimniecisko darbību. Taču pasta komersanti ir būtisks pakalpojumu ķēdes posms digitālās komercijas saimnieciskās darbības modeļiem, kad prece, kas tiek piedāvāta, izmantojot tīmekļa vietni vai mobilo lietotni, tiek nogādāta līdz pircējam, izmantojot pasta pakalpojumus.  VID 2016.gadā 54 pasta komersantiem nosūtīja pieprasījumu sniegt to rīcībā esošo informāciju par personām, kas 2015.gadā nosūtījušas 3 un vairāk paciņas ar pēcapmaksu, nereģistrētas saimnieciskās darbības identificēšanai.  No 54 pasta komersantiem tikai 9 komersanti sniedza pilnu VID pieprasījumā minēto informāciju, kā rezultātā tika identificētas vairāk kā 70 fiziskās personas, kuras 2015.gadā ir nosūtījušas vairāk kā 3 pasta sūtījumus ar pēcapmaksu, iespējams, veicot nereģistrētu saimniecisko darbību.  Turklāt tikai no pasta komersantiem VID var iegūt informāciju arī par citas dalībvalsts komersantu nosūtīto sūtījumu (ar pēcapmaksu) vērtību uz Latviju. Tādējādi, iegūstot pierādījumus, ka citas dalībvalsts komersantam, saskaņā ar Pievienotās vērtības nodokļa likuma 60.panta otrās daļas 1. un 2.punktu, ir pienākums reģistrēties VID pievienotās vērtības nodokļa maksātāju reģistrā un maksāt pievienotās vērtības nodokli Latvijā.  Ņemot vērā iepriekš minēto un to, ka pasta komersantu rīcībā ir informācija, kas var uzlabot pievienotās vērtības nodokļa iekasēšanu Latvijā, ir nepieciešams papildināt Likuma 15.pantu ar jaunu daļu, uzliekot pienākumu pasta komersantiem pēc VID pieprasījuma sniegt to rīcībā esošo informāciju par personām, kuras izmanto šo pasta komersantu pakalpojumus, kā arī sniegt to rīcībā esošu informāciju par šo personu nosūtīto sūtījumu vērtību.  Turklāt šāds grozījums atbilst arī OECD 2018.gada ziņojuma 7.nodaļā ietvertai rekomendācijai paredzēt regulējumu, kas uzliek par pienākumu trešajai personai, kuras rīcībā ir informācija par saimniecisko darbību, kas tiek veikta, izmantojot tiešsaistes platformas, sniegt šādu informāciju nodokļu administrācijai.  **Regulējuma par domēna vārda atslēgšanu pilnveidošana**  *Apstākļi, kurus konstatējot, VID ir tiesības pieņemt lēmumu par domēna vārda atslēgšanu*   * Domēna vārda atslēgšana, ja nav iespējams identificēt nodokļu maksātāju   Likuma 34.4 panta pirmajā daļā ir uzskaitīti gadījumi, kurus konstatējot, VID ir tiesības pieņemt lēmumu par domēna vārda atslēgšanu. Kā viens no šādiem apstākļiem (minētās normas 4.punkts) ir minēts gadījums, kad nav ievērota kāda no Likuma 15.3 panta prasībām (nodokļu maksātāja pienākums sevi identificēt, piedāvājot preci vai pakalpojumu internetā).  VID, veicot tīmekļa vietņu monitoringu 2017.gada pirmajā pusgadā, ir identificējis vismaz 5 tīmekļa vietnes, kurās ir norādīts tikai tālruņa numurs un/vai e-pasts. Līdz ar to, lai gan saimnieciskās darbības veicēja dati daļēji ir norādīti, no tīmekļa vietnē norādītajiem datiem saimnieciskās darbības veicējs nav identificējams, līdz ar ko ir būtiski apgrūtināta iespēja pārliecināties, vai saistībā ar saimniecisko darbību, kas tiek veikta, izmantojot minētās tīmekļa vietnes, tiek nomaksāti nodokļi valsts budžetā.  Ņemot vērā minēto, Likumprojektā paredzēts papildināt Likuma 34.4 panta pirmo daļu ar 6.punktu, lai visos gadījumos, kad preču piegādātājs vai pakalpojumu sniedzējs nav identificējams, VID varētu atslēgt attiecīgā domēna vārdu.   * Domēna vārda atslēgšana, ja tīmekļa vietnē tiek piedāvātas preces vai pakalpojumi, kuru distances tirdzniecība ir aizliegta   Saskaņā ar Tabakas izstrādājumu, augu smēķēšanas produktu, elektronisko smēķēšanas ierīču un to šķidrumu aprites likuma 8.panta otro daļu tabakas izstrādājumus, elektroniskās cigaretes un uzpildes flakonus aizliegts pārdot un iegādāties ar distances līguma palīdzību, tajā skaitā ārpus Eiropas Savienības dalībvalsts vai Eiropas Ekonomikas zonas valsts teritorijas. Savukārt saskaņā ar Alkoholisko dzērienu aprites likuma 6.panta pirmās daļas 8.punktu alkoholisko dzērienu mazumtirdzniecība ir aizliegta, izmantojot distances līgumu.  VID, veicot tīmekļa vietņu monitoringu, ir konstatējis gadījumus, kad tīmekļa vietnēs tiek tirgotas (ir pasūtījumu forma vai “grozs”) preces, kuru distances tirdzniecība ir aizliegta (alkohols, cigaretes u.c.). Pēc administratīvā soda piemērošanas uzņēmumi turpina neatļauto darbību, nomainot tīmekļa vietnē esošos kontaktus uz ārvalsts uzņēmumu. Piemēram, tīmekļa vietnē sadaļā “kontakti” Latvijas komersants tiek nomainīts ar Igaunijas komersantu, līdz ar to, ar esošo sodu sistēmu problēmu atrisināt nav iespējams.  Tāpat ir identificētas tādas tīmekļa vietnes, kurās apmeklētāji tiek informēti par alkoholu vai cigarešu cenu, tomēr tajās nav iepirkumu groza. Tīmekļa vietnēs ir norādīts tālruņa numurs vai e-pasts, pa kuru interesenti var iegūt informāciju, kādā veidā var iegādāties tīmekļa vietnē izvietotās preces.  Līdz ar to Likumprojekts paredz papildināt Likuma 34.4 panta pirmo daļu, nosakot VID tiesības pieņemt lēmumu par domēna vārda atslēgšanu, ja nodokļu maksātājs tīmekļa vietnē piedāvā preces vai pakalpojumus, kuru distances tirdzniecība ir aizliegta. Konkrētais regulējums būtu piemērojams kā galējais risinājums, ja:   1. saimnieciskās darbības veicējs jau ir saukts pie administratīvās atbildības vai ir brīdināts par aizliegtas distances tirdzniecības veikšanu, un turpina piedāvāt tīmeklī preces, kuru distances tirdzniecība ir aizliegta; 2. ja tīmekļa vietnē kā saimnieciskās darbības veicējs ir norādīts ārvalstu komersants (*dažās ES valstīs alkohola un cigarešu distances tirdzniecība nav aizliegta*). Šo komersantu darbības uzraudzība neietilpst VID kompetencē, tomēr konkrētais komersants veic neatļauto darbību (aizliegto preču/pakalpojumu distances tirdzniecību Latvijas patērētājiem) Latvijā; 3. ja tīmekļa vietnē nav identificējams komersants, kas piedāvā preces, kuru distances tirdzniecība ir aizliegta.  * Domēna vārda atslēgšana par noteikta veida informācijas nesniegšanu   Saskaņā ar Likuma 15.panta sesto, septīto un astoto daļu noteiktiem subjektiem (interneta sludinājumu ievietošanas pakalpojuma sniedzēji, maksājumu pakalpojumu sniedzēji, mobilās lietotnes pakalpojumu sniedzēji un interneta vai tiešsaistes tirdzniecības vietas pakalpojumu sniedzēji) ir pienākums pēc VID pieprasījuma sniegt to rīcībā esošu informāciju, kas varētu būt noderīga citu nodokļu maksātāju kontroles pasākumu veikšanai. VID, pieprasot informāciju minētajā pantā noteiktajiem subjektiem, ir saņēmis atteikumus izsniegt informāciju. Piemēram, lielākais sludinājumu portāls ir atteicies sniegt informāciju par 2017.gada janvāra-maija vieglo auto tirdzniecības sludinājumiem. Uzņēmums, kas veic saimniecisko darbību, izmantojot Latvijā lielāko taksometru izsaukšanas mobilo lietotni atteicās sniegt informāciju par veiktajiem taksometru un kopbraukšanas pasūtījumiem. Informācijas turētāji to pamato ar nevēlēšanos izsniegt to rīcībā esošo informāciju, jo negrib “pazaudēt klientus”. Šādos gadījumos VID nodokļu maksātājus sauc pie administratīvās atbildības par nesadarbošanos. Turklāt VID ir tiesības apturēt nodokļu maksātāja saimniecisko darbību, taču tas ir laikietilpīgs process gadījumā, kad saimnieciskā darbība tiek apturēta saistībā ar nesadarbošanos ar VID, kā arī šādā gadījumā nepieciešams sistēmiski piemērot normas, kas attiecas uz izvairīšanos no nodokļu nomaksas, kas padara saimnieciskās darbības apturēšanu par nesadarbošanos ar VID sarežģītāku.  Tādējādi, ja subjekts atsakās VID izsniegt informāciju, kas varētu būt noderīga citu nodokļu maksātāju kontroles pasākumu veikšanai, tad līdz brīdim, kad tiek piemērota saimnieciskās darbības apturēšana, var paiet 6 mēneši vai pat vairāk.  Taču, ņemot vērā interneta sludinājumu ievietošanas pakalpojuma sniedzēju, maksājumu pakalpojumu sniedzēju, mobilās lietotnes pakalpojumu sniedzēju un interneta vai tiešsaistes tirdzniecības vietas pakalpojumu sniedzēju rīcībā esošās informācijas apjomu un būtiskumu efektīva nodokļu administrēšanas procesa īstenošanai, nepieciešamību operatīvi reaģēt uz izvairīšanās no nodokļu nomaksas gadījumiem, nepieciešams noteikt efektīvu un ātru piespiedu mehānismu tiem 15.panta sestās, septītās, un astotās daļas subjektiem, kas atsakās sniegt informāciju, kas varētu būt noderīga citu nodokļu maksātāju preventīvo vai kontroles pasākumu veikšanai.  Likuma 15.panta sestās, septītās un astotās daļas subjektu darbība ir saistīta ar internetā sniegtajiem pakalpojumiem, un atteikšanās sniegt VID nepieciešamo informāciju var radīt būtisku kaitējumu valsts budžetam, jo šādā veidā tiek likti šķēršļi nodokļu administrēšanas pasākumu veikšanai lielam nodokļu maksātāju lokam. Līdz ar to efektīvākais piespiedu mehānisms tiem subjektiem, kas atsakās sniegt informāciju, ir tīmekļa vietnes atslēgšana vai mitināšanas pakalpojuma pārtraukšana.  Ņemot vērā iepriekš minēto, Likumprojekts paredz papildināt Likuma 34.4 panta pirmo daļu, nosakot VID tiesības pieņemt lēmumu par domēna vārda atslēgšanu, ja nodokļu maksātājs nepilda Likuma 15.panta sestajā vai astotajā daļā noteikto pienākumu un VID noteiktajā termiņā nesniedz pieprasīto informāciju.  *Noteikts 12 mēnešu periods VID tiesībām atslēgt domēna vārdu no brīža, kad VID ir brīdinājis nodokļu maksātāju*  No Likuma 34.4 panta pirmās daļas 1., 4. un 5.punktā noteiktā izriet, ka VID ir tiesības pieņemt lēmumu par domēna vārda atslēgšanu, ja nodokļu maksātājs tīmekļa vietnē veic nereģistrētu saimniecisko darbību vai tīmekļa vietnē nenorāda saimnieciskās darbības veicēju identificējošo informāciju, vai arī nodokļu maksātājam ir apturēta saimnieciskā darbība.  VID, piemērojot Likuma 34.4 pantā noteikto, ir saskāries ar situācijām, kad nodokļu maksātājs mēģina izvairīties no minētajā pantā paredzētās domēna vārda atslēgšanas, uz laiku pārtraucot tīmekļa vietnes darbību. Proti, nodokļu maksātājam ir nosūtīts brīdinājums par domēna vārda atslēgšanu, norādot tajā konstatēto pārkāpumu. Nodokļu maksātājs, saņemot brīdinājumu, atslēdz tīmekļa vietni (pārtrauc tās darbību).VID konstatē, ka tīmekļa vietne, kurā bija pārkāpums, savu darbību ir pārtraukusi (nav pieejama, vai savienojums nav izdevies vai tml.). VID nosūta nodokļu maksātājam vēstuli par procesa izbeigšanu, jo pārkāpuma esamību vairs nevar konstatēt. Nodokļu maksātājs atjauno tīmekļa vietnes darbību bez pārkāpuma novēršanas. VID konstatē, ka tīmeklī darbību turpina tā pati tīmekļa vietne turpinot veikt to pašu pārkāpumu, par kuru jau tika nosūtīts brīdinājums.  Tāpat VID ir konstatējis gadījumus, kad nodokļu maksātājs pēc brīdinājuma saņemšanas nomaina tīmekļa vietnes kontaktus (tīmekļa vietnē tiek nomainīti tikai komersanta rekvizīti vai arī vispār komersanta rekvizīti tiek izņemti ārā), vienlaikus nemainot tīmekļa vietnes pārējo saturu un dizainu. Tādējādi tiek radīta situācija, ka brīdinājums par pārkāpumu nosūtīts vienam nodokļu maksātājam, bet saimniecisko darbību tīmekļa vietnē turpina cits vai neidentificējams nodokļu maksātājs, kuram brīdinājums par pārkāpumu nav nosūtīts.  Līdz ar to ir jāpapildina Likuma 34.4panta trešā daļa, nosakot VID tiesības pieņemt lēmumu par domēna vārda atslēgšanu, ja iepriekšējo 12 mēnešu laikā par identisku pārkāpumu brīdinājums jau ir bijis nosūtīts, un tas nav ticis novērsts.  *Par domēna vārda atjaunošanu, ja atjaunota nodokļu maksātāja saimnieciskā darbība*  Šobrīd Likuma 34.1 panta sestās daļas 7.punkts nosaka, ka VID pēc lēmuma par nodokļu maksātāja saimnieciskās darbības apturēšanu pieņemšanas nosūta pieprasījumu augstākā līmeņa domēna ".lv" reģistra turētājam par domēna vārda atslēgšanu. Taču Likums neuzliek VID pienākumu nosūtīt pieprasījumu par domēna vārda atjaunošanu lēmuma par saimnieciskās darbības atjaunošanu pieņemšanas gadījumā. Ievērojot minēto, Likumprojekta 3.pants (papildinot Likuma 34.2 panta otro daļu) paredz, ka gadījumā, kad VID pieņem lēmumu par saimnieciskās darbības atjaunošanu, tas nosūta pieprasījumu par domēna vārda atjaunošanu.  *Pamatojums privātpersonu pamattiesību ierobežojumam*  Fizisko personu pamattiesības un brīvības, it īpaši uz privātās dzīves neaizskaramību, attiecībā uz fiziskās personas datu apstrādi aizsargā Fizisko personu datu aizsardzības likums. Minētās personas tiesības izriet no Latvijas Republikas Satversmes 96.panta, kas nosaka, ka ikvienai personai ir tiesības uz privātās dzīves, mājokļa un korespondences neaizskaramību.  Savukārt Satversmes 116.pants nosaka, ka šīs tiesības var ierobežot likumā paredzētajos gadījumos, lai aizsargātu citu cilvēku tiesības, demokrātisko valsts iekārtu, sabiedrības drošību, labklājību un tikumību.  Likumprojektā ietvertais regulējums ir vērts uz leģitīma mērķa – sabiedrības labklājības veicināšana – sasniegšanu. Cīņa pret izvairīšanos no nodokļu nomaksas palielina budžeta ieņēmumus, kā arī uzlabo uzņēmējdarbības vidi. Turklāt pieprasot informāciju no Likumprojektā noteiktajiem subjektiem, VID varēs iegūt informāciju, kādu, ņemot vērā digitālās ekonomikas darbības principus (piemēram, noteiktu subjektu rīcībā digitālā formā tiek uzglabāta informācija par citu nodokļu maksātāju tirdzniecību internetā vai par naudas summām, kuras saņemtas, tirgojot preces vai sniedzot pakalpojumus digitālā vidē), parasti nav iespējams iegūt, izmantojot citu, mazāk ierobežojošu līdzekli. Savukārt informācijas apjoms, ko saņems VID, nebūs lielāks, kā nepieciešams leģitīma mērķa sasniegšanai. Informācija, kas tiks saņemta par privātpersonu no trešajām personām (kredītiestādēm, maksājumu karšu darījumu apstrādes pakalpojuma sniedzējiem, pasta komersantiem) būs tāda, kas nepieciešama iespējamu nodokļu nemaksāšanas gadījumu identificēšanai un saturēs datus par saimniecisko darbību (galvenokārt datus par personu saimnieciskās darbības apjomu (darījumu skaitu un apgrozījumu)), nevis par privātu dzīvi. Ievērojot minēto, labums, ko gūs sabiedrība, būs lielāks kā privātpersonu tiesību ierobežojums, līdz ar to Likumprojektā ietvertais regulējums ir samērīgs.  Ņemot vērā, ka no Likuma ir izslēgts 26.2pants, Likumprojektā ietverti tehniski precizējumi, izslēdzot atsauces uz minēto pantu. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, VID. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts attieksies uz nodokļu maksātājiem, kas veic saimniecisko darbību, izmantojot tīmekļa vietni, kā arī pasta komersantiem, maksājumu karšu darījumu apstrādes uzņēmumiem un kredītiestādēm.  Latvijā ir reģistrēti 82 pasta komersanti, darbojas galvenokārt 3 maksājumu karšu darījumu apstrādes pakalpojuma sniedzēji, kā arī licence izsniegta 15 kredītiestādēm. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts nebūtiski palielinās administratīvo slogu iepriekšējā punktā minētajiem subjektiem (pienākums sniegt Valsts ieņēmumu dienestam to rīcībā esošu informāciju), taču sagaidāms, ka tas pozitīvi ietekmēs cīņu pret izvairīšanos no nodokļu nomaksas un veicinās labprātīgu nodokļu nomaksu. Turklāt informācijas, kas jau ir subjekta rīcībā, sniegšana Valsts ieņēmumu dienestam, parasti nerada lielu administratīvo slogu subjektam.  Rezultātā tiek labvēlīgi ietekmēta uzņēmējdarbības vide un tiks veicināta godīga konkurence. |
| 3. | Administratīvo izmaksu monetārs novērtējums | Šobrīd nav iespējams precīzi noteikt. |
| 4. | Atbilstības izmaksu monetārs novērtējums | Likumprojekts paplašina subjektu loku, kam ir pienākums sniegt VID informāciju, ja tiek saņemts attiecīgs VID pieprasījums. Likumprojekts neparedz radīt jaunu informāciju, bet gan sniegt nodokļu maksātāju rīcībā jau esošu informāciju. Precīzu monetāru izvērtējumu šobrīd nav iespējams noteikt. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Par likumprojektu tika diskutēts ar informācijas un komunikāciju tehnoloģiju nozari pārstāvošajām nevalstiskajām institūcijām.  Pēc Likumprojekta izsludināšanas Valsts sekretāru sanāksmē tas ir pieejams Ministru kabineta mājaslapā. |
| 2. | Sabiedrības līdzdalība projekta izstrādē | 2017.gada 8.septembrī tika rīkota sanāksme, kurā piedalījās pārstāvji no Latvijas Informācijas un komunikācijas tehnoloģijas asociācijas, Latvijas Universitātes Matemātikas un informātikas institūta Tīkla risinājumu daļas un Latvijas Interneta asociācijas. |
| 3. | Sabiedrības līdzdalības rezultāti | Tika ņemti vērā vairāki informācijas un komunikāciju tehnoloģiju nozari pārstāvošo nevalstisko institūciju pārstāvju izteiktie ierosinājumi, galvenokārt, skaidrojot grozījumu būtību anotācijā. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VID. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts neparedz veidot jaunas institūcijas, reorganizēt vai likvidēt esošās institūcijas.  Likumprojekts nemaina iesaistīto institūciju kompetenci un funkcijas.  Likumprojekta izpilde tiks nodrošināta esošo cilvēkresursu ietvaros. |
| 3. | Cita informācija | Nav. |

Finanšu ministre D.Reizniece-Ozola

Auziņš, 67083919

[Roberts.Auzins@fm.gov.lv](mailto:Roberts.Auzins@fm.gov.lv)

1. Citēts pēc: European Commission, A Fair and Efficient Tax System in the European Union for the Digital Single Market (pieejams: https://ec.europa.eu/taxation\_customs/sites/taxation/files/1\_en\_act\_part1\_v10\_en.pdf) [↑](#footnote-ref-1)
2. OECD/G20 Base Erosion and Profit Shifting Project Addressing the Tax Challenges of the Digital Economy ACTION 1: 2015 Final Report, p.59 [↑](#footnote-ref-2)
3. Pieejams: http://www.oecd.org/tax/tax-challenges-arising-from-digitalisation-interim-report-9789264293083-en.htm [↑](#footnote-ref-3)